text:
Gatsinzi Emery benshi bazi nka Riderman, izina yakuranye mu muziki yari amaze imyaka irindwi yarafunze studio ‘Ibisumizi’ nyuma yo kubona ko imicungire yayo igoranye.
Kenshi Riderman yumvikanye mu itangazamakuru avuga ko yahisemo gufunga studio kuko kuyicunga byari byaramunaniye bitewe n’ibikorwa bitandukanye byakorerwagamo we atishimiraga kandi yabonaga ko byagira ingaruka mbi no ku izina rye muri rusange.
Amakuru IGIHE ifite ni uko imirimo yo kubaka iyi studio igeze ku musozo ndetse mu minsi mike iri imbere bayimurikira itangazamakuru ubwo hazanatangazwa gahunda nshya yayo.
Umwe mu bayobozi b’Ibisumizi waganiriye na IGIHE, yavuze ko mu by’ukuri imirimo yo kubaka iyi studio iri kugana ku musozo ku buryo mu minsi mike bashobora gufungura imiryango.
Icyakora nubwo itarafungura imiryango ku mugaragaro, Riderman we yamaze gusohora indirimbo yayikoreyemo, iyi akaba yarayikoranye na Amalon bayita ‘Complete me’.
Iyi ndirimbo ariko nanone ibaye nk’igarura Amalon wari umaze igihe atari kugaragara mu muziki w’u Rwanda.
Uyu muhanzi wakunzwe n’abatari bake kubera indirimbo ze nka Yambi, Byakubaho, Impanga, Byukuri, Ngirente n’izindi nyinshi kuva muri Mata uyu mwaka ubwo yatandukanaga na DJ Pius wamamufashaga binyuze muri 1k Entertainment, imbaraga ze mu muziki zagiye ziba nke.
Icyakora nubwo ataherukaga gushyira hanze ibihangano, mu minsi ishize Amalon yabwiye IGIHE ko afite ibikorwa byinshi muri studio bityo ko abakunzi be bashonje bahishiwe.
Iyi ndirimbo nshya ya Riderman na Amalon ‘Complete me’ yamaze gusohoka, ni imwe mu zigize album nshya ya Riderman yise ‘Kimirantare’.
Iyi album iriho izindi ndirimbo uyu muhanzi amaze iminsi asohora nka ‘Baby boo’, Umuhanda w’amacupa amenetse na Haje gushya.
Umva hano indirimbo nshya ya Riderman


c: text/html

text:
Umunyarwenya ukomeye muri Afurika ukomoka muri Kenya. Eric Omondi yavuze ko yifuza kuba mu Rwanda ubuzima bwe bwose maze agashakana n'umunyarwandakazi bakabyarana abana 8 cyangwa 9.
Ni mu butumwa uyu musore yanyujije ku rukuta rwe rwa Instagram aho yasabye abanyarwandakazi bumva bavamo uwo mugore kumwoherereza amashusho akazabavugisha.
Yatangiye avuga mu rurimi rw'ikinyarwanda ati 'Ndashaka umugore mwiza w'umunyarwandakazi', yahise akomeza mu cyongereza, ati 'ku bantu batumva ikinyarwanda icyo navugaga, nakwishimira kuba umunyarwanda nkaba i Kigali ubuzima bwanjye bwose n'umugore mwiza w'umunyarwandakazi tukabyarana abana 8 niba atari 9 bavanze(Kenya n'u Rwanda), niba wumva waba umugore mwiza wa Eric Omondi, umugore wa mbere wa Afurika(First Lady of Africa) wakohereza amashusho kuri iyi numero iri hasi, njye nzakuvugisha.'
Eric Omondi akaba arimo kwamamaza filime ye yise 'Wife Material' ari hafi gusohora, ndetse benshi bavuze ko ari imitwe yo kugira ngo filime ye ikomeze ivugwe.
Muri 2016 yari yambitse impeta ya fiancailles Chantal Grazioli ukomoka mu Butaliyani, ariko muri 2019 yaje kwemeza ko batandukanye.
Source : http://isimbi.rw/imyidagaduro/article/ndashaka-umugore-mwiza-w-umunyarwandakazi-umunyarwenya-omondi-wifuza-kubyara-abana-8

robotstxt: allowed

filter: keep


text:
YABITAYE I BURENGA
Uyu mugani bawuca, iyo babujije umuntu gukora iki n'iki agahinyura inama bamugiriye, ni ho bagira bati: "Ibyo twamugiriyemo inama yabitaye i Burenga (yabyanze)."
Uyu mugani bawuca, iyo babujije umuntu gukora iki n'iki agahinyura inama bamugiriye, ni ho bagira bati: "Ibyo twamugiriyemo inama yabitaye i Burenga (yabyanze)." Wakomotse kuri Ndungutse wari wigize umwami mu rwimo rwa Musinga; mu 1910 - 1912.
Mibambwe Rutarindwa bamaze kumutsinda ku Rucunshu, habayeho amakubitirane menshi mu Rwanda; bamwe bayoboka Musinga, abandi baramugandira. Bamaze kwica Karara na Baryinyonza bene Rwabugili, igihugu gicika umugongo bavuga ko bene Rwabugili bamazwe na Kabare na mushiki we Kanjogera. Bigisakabaka Kabare yungamo atera Muhigirwa wa Rwabugili watwaraga Nyaruguru n'u Buyenzi, na we aramwica.
Muhigirwa, amaze gupfa, umugabo Rwamanywa w'i Buliza (Kigali) wari umugaragu wa Muhigirwa agandisha u Buliza, bwari bwaragabanywe n'umugore witwa Nyamashaza, murumuna wa Kanjogera nyina wa Musinga. Ubwo Abaliza bica Nyamashaza, bashorewe na Rwamanywa. Bahorera Muhigirwa.
Ubuyenzi na bwo bugandishwa na Rubindo rwa Rusine w' Umuhebyi wari umugaragu wa Muhigirwa. Bamubwiye kujya kuyoboka ngo ahakwe na Kanjogera, arabasubiza ati: "Aho guhakwa n'umugore namwinjira." Nuko muri iryo hizana ryo hirya no hino, i Burenga haduka undi mugabo Ndungutse; yiyita mwene Rutalindwa, avuga ko ari we ukwiye kuba umwami w'u Rwanda.
Bukeye yisungwa n'umutwa Basebya n'abagaragu be b'impunyu. Ubwo Basebya yagiye kuyoboka kwa Ndungutse kuko icyo gihugu cy'u Rukiga cyari cyamuyobatse bamwita umwami wa Rwabugili. Bavuga ko Musinga atari umwami, bakavuga ko ingoma yayibiwe na nyirarume Kabare. Basebya amaze kuyoboka Ndungutse na Rukara umutware w' Abarashi aza kumuyoboka.
Rukara na Basebya ngo bajyana Ndungutse hirya ahiherereye, bati: "Oya kwigira umwami wiyita umwuzukuru wa Rwabugili, reka dukomeze tugande twononere Kabare; ahubwo tuzapfane ariko utiyise umwami!" Rukara na Basebya bamaze gutaha, Ndungutse abaza abajyanama be yitaga Abiru, ati: "Ndi iki?" Bati: "Uri Umwami wa Rwabugili!" Ati: "Abantu bambwira ko ntari umwami baravuga ukuri?" Abandi, bati: "Abo ni abagome!"
Nuko Ndungutse ntiyongera kubana na Rukara na Basebya; umwe aganda ukwe, undi ukwe, batanishwa n'uko babujije Ndungutse kwiyita umwami. Bamaze gutandukana, iz'ibwami zitera Ndungutse na Basebya na Rukara. Bafatwa n'Abadage na Rwubusisi barabica. Ndungutse we yaguye mu itsimbaniro, na ho bagenzi, be bishwe nyuma.
Kuva ubwo rero uwo mugani wamamara mu Rwanda uturutse kuri Ndungutse, Rukara na Basebya babuzaga kwiyita umwami yagera iwe i Burenga akabyanga, hanyuma akabizira. Ni cyo gituma iyo bagiriye umuntu inama akayanga, bavuga bati: "Yabitaye i Burenga!"
Guta ibintu i Burenga = Kubyanga.
Ifoto : @musicfox


text:
Iyo igihe cyawe cyo kwibukwa kigeze, Igice cya1-Dominic Ashimwe
Yanditswe na: Ubwanditsi
2021-08-04 02:02:43
"Umwami atumira Mefibosheti, amukura mu rugo rwa Makiri mwene Amiyeli i Lodebari amuzana i bwami". 2 Samweli 9:5
Uyu munsi nafashijwe n’ubuzima bwa Mefibosheti. Natangajwe n’uburyo Imana yamukuye i Lodebari akisanga i Bwami ku meza y’umwami Dawidi.
Mpereye kuri iki cyanditswe, hari amasomo meza nize:
Hari icyo Imana iheraho yibuka umuntu ishaka gukemurira ikibazo: Kuri Mefibosheti Imana yibukije: Dawidi ineza ya Yonatani, kuri Morodekayi Imana yibukije Umwami amakuru yatanze yo kuburizamo umugambi mubisha wamugambaniraga. Ndakwifuriza kugira icyo wibukirwaho uyu munsi!
Iyo Imana igiye gukemura ikibazo cy’umuntu ikoresha umugiraneza: Uwitwa Siba yabaye umutangamakuru, mu gihe cya Yosefu, umuhereza wa Vino y’i Bwami yabaye umuranga. Ndasaba ngo Imana ikoherereze muntu w’ingirakamaro mu buzima bwawe.
Imana ntiyita ku mateka yawe:Ntinanizwa n’uko uri kure (i Lodebari), ntabwo igisha umuntu inama. Iyo Dawidi agisha inama bari kumwibutsa ibibi bya Sawuli.
Ubutumwa bwa Dominic Ashimwe yasangije abantu, by’umwihariko abamukurikira kuri Instagram
Wareba hano indirimbo ya Dominic Ashimwe: GWIZA IMBARAGA - Dominic Ashimwe | Official Music Video
[email protected]kiza.org


text:
Mu cyumweru k’irangamimerere, abatarengeje imyaka 18 bazandikwa
Yanditswe na MUTUNGIREHE SAMUEL
Minisiteri y’Ubutegetsi bw’Igihugu yatangaje ko yongeye gushyiraho icyumweru k’irangamimerere, ababyeyi n’abandi bireba bakandikisha abana bari munsi y’imyaka 18 bacikanwe kwandikishwa mu bitabo by’irangamimerere ku mirenge kugira ngo bifashe igihugu mu igenamigambi gikora.
Byatangajwe mu kiganiro cyahuje Minisiteri y’Ubutegetsi bw’Igihugu na Minisiteri y’Uburinganire n’Iterambere ry’Umuryango hamwe n’itangazamakuru ejo hashize, tariki ya 30 Nyakanga 2018.
Umunyamabanga wa Leta muri Minisiteri y’Ubutegetsi bw’Igihugu ushinzwe imibereho myiza y’abaturage, Dr. Mukabaramba Alvera, yavuze ko icyumweru nk’icyo giheruka mu mwaka wa 2016 nyuma yo kubona ko hari ibibazo bitandukanye muri serivisi z’irangamimerere aho wasangaga ababyeyi benshi batarandikishije abana mu bitabo by’irangamimerere, abandi batarandukuza abapfuye, no gusezerana ku babana badakurikije amategeko y’igihugu.
Ati “Muri uku kwezi twabonye ko hari abantu bakeneye serivisi cyane twakomeje kugenda twongera; bwa mbere byari ukwezi kumwe icyo gihe kugira ngo abantu bakomeze babone serivisi bakeneye mu irangamimerere.”
Dr. Mukabaramba yatanze urugero rugaragaza uko abantu bakeneye igihe kihariye cyo gukemura ibibazo bikiri mu irangamimerere, yifashishije imibare y’ubukangurambaga bwakozwe na Minisiteri y’Uburinganire n’Iterambere ry’Umuryango kuva tariki ya 23 Gicurasi kugeza 22 Kamena 2018.
Ati “Muri uko kwezi kumwe, mu Ntara y’Iburasirazuba yonyine hasezeranye imiryango 7000, handikishwa abana 23 406. Urumva ko iki gikorwa kirakenewe, abaturage bagomba kukimenya, tugomba kubakangurira ibyo itegeko riteganya”.
Minisitiri w’Uburinganire n’Iterambere ry’Umuryango, Nyirasafari Esperance, yavuze ko abantu bakwiye kuba babyumva ko ari uburenganzira bahabwa n’itegeko bwo kwandikwa mu bitabo by’irangamimerere.
Yakomeje avuga ko ku babyeyi babana batarasezeranye, abana babyaye bagomba kwandikishwa kuko nta mwana n’umwe ugomba kutandikwa mu buryo ubwo ari bwo bwose yaba yaravutsemo.
Ibiteganyijwe muri iki cyumweru k’irangamimerere birimo kumenyekanisha akamaro k’irangamimerere rikozwe neza, uko rifasha mu igenamigambi no ku gihugu, kwegerezwa serivisi z’irangamimerere abaturage, cyane cyane abacikanwe, imirenge ikazagenda itegura uburyo yakwegera abaturage aho batuye, gukangurira abaturage kwiyandikisha mu bitabo by’irangamimerere mu gihe cyagenwe n’amategeko, gushishikariza imiryango ibana mu buryo butemewe n’amategeko gusezerana, gushishikariza ababyeyi bakiriye abana mu miryango kugira ngo babandikishe babagire ababo, gushishikariza ababyeyi kwemera abana no kubandikisha, no gushishikariza abanditsi b’irangamimerere gukora kinyamwuga nyuma hakazahembwa imirenge itatu mu gihugu yitwaye neza muri icyo cyumweru.
Mu kwezi guheruka kw’irangamimerere mu 2016, imibare ya Minisiteri y’Ubutegetsi bw’Igihugu igaragaza ko handitswe abana 621 862 bari baracikanwe n’igihe cyo kwandikishwa, hasezerana abantu 12 632 babanaga mu buryo butemewe n’amategeko, handukuzwa abantu bapfuye 16 258.


text:
Uhereye iburyo: Mgr Vincent Nsengiyumva wa Kigali, Joseph Ruzindana wa Byumba, Thaddée Nsengiyumva wa Kabgayi.
(Byahinduwe mu Kinyarwanda n’Ubwanditsi bwa http://www.leprophete.fr )
Ngiye kubabwira uko abasenyeri Visenti NSENGIYUMVA, arkiyepiskopi wa Kigali; Yozefu RUZINDANA, umwepiskopi wa Byumba na Tadeyo NSENGIYUMVA, umwepiskopi wa Kabgayi akaba na perezida w’inama nkuru y’abepiskopi, hamwe n’abapadiri 9 n’umukuru w’Abafurere b’Abayozefiti, Yohani Batista NSINGA bishwe. Abo bapadiri bishwe bose bari aba diyosezi ya Kabgayi, usibye Diyonizi MUTABAZI wari uwa diyosezi ya Nyundo : yari yahunze Nyundo bamaze kumutera icumu ryari ryamukomerekeje bikomeye ku kiganza (cy’iburyo niba nibuka neza). Yibwiraga ko ubwo yarusimbutse byarangiye. Abapadiri bandi bishwe ni Musenyeri Yohani Mariya Viyane RWABIRINDA, igisonga cy’umwepisopi wa Kabgayi; Musenyeri Inosenti GASABWOYA wigeze kuba na we igisonga cy’umwepiskopi wa Kabgayi; ba padiri Emanweli UWIMANA,wayoboraga seminari nto y’i Kabgayi; Silivestiri NDABERETSE, umubitsi wa diyosezi, Berenarido NTAMUGABUMWE, wari ushinzwe amashuri; Farasisiko Saveri MULIGO, padiri mukuru kuri katedrali n’abafasha be Aluferedi KAYIBANDA na Fidèle GAHONZIRE (uyu we akaba yari na omoniye w’ibitaro). Mu by’ukuri rero ni abari bafite bose imyanya y’ingenzi mu buyobozi bwa diyosezi ya Kabgayi bahatikiriye.
Ndabivuga kubera ko nabibonye, kubera ko hari abihaye kubivuga babeshya cg. se ku buryo butuzuye, kubera ko kugeza ubu ntawigeze asaba abagabo babihagazeho kubitangira ubuhamya (kabone n’abepiskopi bo mu Rwanda kugera magingo aya ntibigeze bambaza kubabwira uko byagenze), kubera ko n’ababigarukaho muri iyi minsi babyakira uko FPR ibibabwiye. Nyamara, ababihagazeho bakiriho ni benshi. Buri wese muri bo yagombye kuvuga uko yabibonye. Imbonerahamwe y’ubuhamya bwabo bwose ni yo yafasha abantu kumenya ku buryo bwuzuye, nyakuri kandi budasubirwaho uko ibintu byagenze. Birashoboka kandi kumenya amazina y’abasirikari bari bayoboye ingabo icyo gihe mu karere ka Kabgayi. Ntawashidikanya ko ari bo bakoze buriya bwicanyi, atari ibintu bibagwiririye; ahubwo, tubivuge tubisubire, babigambiriye rwose.
Icyambere cy’ibanze ni uko abo bepiskopi bari bazi ibyashoboraga kubabaho; ariko banze guhunga. Bari babiganiriyeho kare kose n’abapadiri bayoboraga ibigo by’i Kabgayi.
FPR rero ikugereye i Kabgayi le 2/6/1994. Kabgayi yose irafashwe ahagana mu ma saa sita. Kabgayi yose, ni ukuvuga kugera ku igaraje ya diyosezi : icyitwa icya diyosezi cyose, ushyizemo n’ibitaro, amashuri, atoliye, seminari nkuru yigisha filosofiya n’amazu y’abakozi. Nk’uko bisanzwe, FPR igusha buri gihe isaha yo kujya ku meza yegereje. N’aha ni ko byagenze, bageze kwa Musenyeri hagati ya saa tanu (11h00) na saa sita (12h00). Ariko gucengera kwabo kwo kwari kumaze iminsi ndetse n’ibyumweru byinshi. Bashakaga abepiskopi, ariko cyane cyane arkiyepiskopi wa Kigali. Icyo gihe nyine yibukaga umunsi ngarukamwaka yahereweho ubwepiskopi kuko yabuhawe le 2/6/1974. Hari hateguwe ifunguro ryiza; ariko ababyiririye ni abo nyine batari banatumiwe.
Abasirikari ba FPR babanje kurundanya imbere ya katedrali abo bapeskopi uko ari batatu na Musenyeri Gasabwoya, Musenyeri Rwabirinda, padiri Muligo, Furere Nsinga, nyuma bongeraho na padiri Uwimana. Babirije aho ku zuba kugera ahagana saa cyenda (15h00), ubwo babamanuraga bakabajyana ku ishuri ry’abaforomokazi. Ahagana saa moya za nimugoroba (19h00), abasirikari barabazamuye, babasubiza kwa Musenyeri kugirango bafate utwangushye. Ubwo abasirikari baboneyeho akanya ko gusakuma abapadiri bose bari i Kabgayi (usibye abari bakiri mu iseminari nkuru yigisha filozofiya). Hari abakobwa 3 biyemeje kubaherekeza ubutabava iruhande. Ntako abasirikari batagiraga kugirango abo bakobwa bave aho. Tuvuge, barababwiraga ngo nibitahire, bakanga. Ku wa 5, ahagana saa cyenda z’ijoro (3h00), abo bantu bose burijwe imodoka, bajyanwa mu Ruhango, ku bilometero nka 15. Hari inzu babashyizemo hafi y’ibiro bya komini. Mu cyumba cyegeranye n’icyo barimo, hari imfungwa zari ku ngoyi. FPR yaje kuzica mu gatondo. Abepiskopi bagumye ahongaho hamwe n’abapadiri kugera ku cyumweru le 5/6 mu gitondo.
Ku cyumweru mu gitondo le 5/6 babajyanye i Gakurazo muri novisiya y’Abafurere b’Abayozefiti. Padiri mukuru wa Byimana yatunguwe cyane no kubabona agiye kuvugira misa Abafurere, Abihayimana n’abandi bantu bari bahahungiye. Ni Furere Vivens wari wagiye kumusaba ko yabavugira iyo misa kubera ko ntawundi mupadiri wari uhari. Ubwo abari bavuye mu Ruhango bifatanije nawe mu kuvuga iyo misa. Ni yo misa ya nyuma bavuze kubera ko baje kwicwa ku mugoroba, ahagana i saa moya (19h00). Kuba wari umunsi w’Isakaramentu ritagatifu bita kandi umunsi w’Amaraso Matagatifu bifite icyo bisobanura.
Ndagirango mvuge ko hagati aho abo basirikali bari bategereje amabwirizia y’abakuru babo. Kimwe n’uko bashatse kurundanyiriza hamwe abayobozi bose b’ibigo bya Kabgayi. Ni muri urwo rwego, aho nari nibereye mu Byimana hamwe n’abandi bapadiri 4 (uwari ushinzwe imyigire mu iseminari nkuru yigisha filozofiya n’abapadiri bo kuri paruwasi), n’umunyamabanga wo kwa Musenyeri, baje kutubwira ku wa 5 le 3/6 mu gitondo ko mu kanya bari bwohereze imodoka iza kudutwara kugirango dusange abandi “banyakiliziya” (iryo ni ijambo ry’iricurano ryazanywe mu Rwanda na FPR risobanura Abihayimana). Uwatubwiraga ngo twitegure kugenda yari mu ikamyoneti yari itwaye Abenebikira bo mu Byimana. Nyuma ariko, ku mpamvu tutigeze tumenya na rimwe, ntabwo baje kudutwara. Hashobora kuba harabayeho ukutumva ibintu kimwe muri FPR kuko, n’ubwo byari byemejwe ko abepiskopi bo bagomba gupfa, impaka zari zikiri zose ku birebana n’abapadiri bari kumwe na bo, bamwe bakaba bari abatutsi. Amaherezo, baje kubarasira hamwe bose batarobanuye.
Nariho mvuga rero ko nari mu Byimana. Nsubiye inyuma gato, nabonye ko kuri icyo cyumweru umugaga w’abasirikari wari wiyongereye cyane. Baradusakaga buri saha, kandi ubona bariye karungu. Cyane cyane nyuma ya saa sita kuri icyo cyumweru, babiri muri bo bari batwishe habura gato. Baravuze ngo ikibabujije kutwica ni uko gusa ngo mu mikorere yabo batajya bica abapadiri. Natwe rero turabyemera tutazi imigambi bari gucura, tutaramenya icyo gihe ko abapadiri bose ba Byumba bari muri Byumba mu kwa 4 1994, babishe ntibasigaze n’umwe. Abo basirikari bari batwibasiye bavugaga ko batewe umujinya na bya birego byabo bihoraho ngo Kiliziya ntiyakijije Abatusti (nyamara i Kabgayi mu mazu ya diyosezi harokokeye abantu batari munsi y’ibihumbi 30, bafashijwe kandi n’abakozi ba diyosezi). Banaregaga kandi umwepiskopi wa Kabgayi (bitiranyaga buri gihe n’arkiyepiskopi wa Kigali, bakamwita ngo “cya gikaridinali”) kuba yari ngo yari abitse intwaro iwe mu nzu. Byaragaraga ko bariho bashakisha impamvu zo kuza gusobanura ubwicanyi bariho bategura.
Ubwicanyi bwakozwe nk’uko FPR yari isanzwe ibikora aho yicaga abantu hose : hatumizwaga inama yo kuganira ngo ku by’umutekano. Abantu bamara guterana, FPR ikabamishamo urusasu. Ni ko byagenze kuri ba bepiskopi n’abari kumwe nabo. Ahagana saa moya za nimugoroba (19h00) babakoranirije hamwe aho Abafurere b’Abayozefiti bariraga, bababwiraga ngo bagiye kuganira ku buryo babayeho no ku mutekano wabo. Bararakaye cyane babonye Arkiyepiskpi adahari (yari muri shapeli) : bahereyeko bajya kumuzana ako kanya. Hagati aho uwari uyoboye abo basirikari yarinyabije, akurikirwa n’abamwungirije bari bicaye ku ruhande gato. Ubwo hahita hinjira abandi basirikari bariye karungu, babaza icyo abantu b’igitsina gore bari gukora ahongaho. Ni ba bakobwa 3 bari baturukanye i Kabgayi n’abo bihayimana, banangiye bakinjira aho Abafurere bariraga n’ubwo abasirikari bakomeza kubuka inabi ngo bo inama ntibareba. Babashyize ukwabo, babakubita imbarara, bagwa mu nguni. Babiri muri bo barahagumye, bakubitwa n’inkuba babonye uko ba bantu bose baraswa. Umukobwa wa 3 n’umupadiri umwe rukumbi warokotse ubwo bwicanyi bashoboye guhunga banyuze mu rugi rw’inyuma rw’aho Abafurere bariraga, rutari urwo abasirikari bari banyuzemo binjira. Birutse bagana ku kiraro cy’inka z’Abafurere; bahihisha akanya gato, hanyuma abasirikari bababonye ntibagira icyo babatwara. Umujinya wari warangiye.
Abepiskopi n’abari kumwe nabo rero bishwe hagati ya saa moya (19h00) na saa mbiri (20h00) z’umugoroba. Ahagana saa sita z’ijoro, abasirikari bakoranije abahayimana b’ibitsina byombi bari mu Bafurere b’Abayozefiti. Ku ngufu babategeka kujya gushungera imirambo y’abari bishwe. Abari hafi y’umuryango nka padiri Sylvestre Ndaberetse bari babaye ubushingwe. Bose bari barambaraye kandi bigaragara ko buri wese yagiye araswa urusasu rwa nyuma, rumwe rwo mu mutwe : RWABILINDA na GAHONZIRE bo amaso yari yabavuyemo. Umwe gusa ni we wari wagumye yicaye mu ifoteyi, kandi ntarwanyuma rwo mu mutwe bari bamurashe : uwo ni uwari umwepiskopi wa Kabgayi. Ugereranije ukuntu yari munini, agomba kuba yarahamijwe n’amasasu ya mbere, agaherako apfa. Hamwe n’abo bihayimana, hapfuye kandi abandi basore 2 bari bigumiye aho batazi ibyari bigiye kuhabera.
Ntawabura gutangazwa n’uko mu bishwe harimo na Furere mukuru w’Abayozefiti. Kuko Abafurere bari bazi imgambi mibisha yariho icurwa, kandi nawe agomba kuba yari ayizi. Icyakora yiyemeje kuhaguma ku bushake bwe, kuko yibwiraga ko bari bwice wenda bamwe, ariko ntibice bose. Furere Balitazari (w’ umuhutu, akagerekaho no kuba umurundi) wari umukuru w’abanovisi yagerageje gukiza abapadiri bamwe na bamwe. Yari yavumbuye uburyo bwo kubamenyesha ko benda kwicwa : yabajyanaga hanze umwe umwe, avuga ko agiye kubereka ibyumba byabo. Ariko amaze kubona ko uwo yakemeraga wese yakimiranaga akongera agasanga abandi, nawe yarabyihoreye. Hanyuma hashize ibyumweru bike, nawe yaje kwicirwa i Kinazi hamwe na Furere Vivens wagiraga icyo apfana na Musenyeri KALIBUSHI. Abenshi mu bandi bafurere b’Abayozefiti bari I Gakurazo muri iryo joro ry’ubwicanyi, bagize batya, nyuma y’icyumweru kimwe, binjira mu gisirikari cya FPR.
Mu gitondo cyo ku wambere le 6/6, abasirikari bafashe wa mupadiri umwe rukumbi wari warokotse, baramuherekeza ngo aze kutubwira iyo nkuru mbi, ariko ngo ayitubwire uko bo bashakaga ; ari nabyo binyoma benshi bakomeje kwemera kugeza ubu. Ngo insoresore zananiranye zo muri FPR ni zo zakoze iryo shyano, ngo zibabajwe no gusanga iwabo barashize kandi ntacyo Kiliziya yakoze ngo baticwa.
Twahise dukubitwa n’inkuba, twumva ko natwe bari butwice. Nyuma ya saa sita, twishatsemo akanyabugabo, tujya kureba imirambo y’abishwe : bari bayimuye bayijyanye mu kindi cyumba, kandi n’aho Abafurere bariraga bahasukuye. Nta kimenyetso cy’ibyahabereye cyari kikigaragara, usibye ya mpumuro ikomeye kandi yihariye y’amaraso n’imyobo y’amasasu, amasasu menshi ku nkuta. Ni Ababikira ba Mutagatifu Marita (b’I Kabgayi) n’abo mu Ngoro y’Urukundo (Remera-Ruhondo) buhagiye iyo mirambo, barayegeranya umwe iruhande rw’uwundi ku misambi no ku mikeka. Babapfutse ibitambaro mu maso.
Dusabye uburenganzira bwo kujya kuyishyingura, abasirikari batubwiye ko nabo nyine bariho babitekereza, ko ubwo tugiye kubiganiraho. Bambwiye ko mu itsinda ryabo harimo abakoloneli 3. Twakoranye inama. Twabasabye ibintu 3, byose barabyanga. Icyambere cyari uko buri mwepiskopi ashyingurwa muri katedrali ye. Ku w’i Byumba n’uw’i Kabgayi twabonaga nta kibazo cyarimo kuko aho hose hagengwaga na FPR. Naho uwa Kigali we, twasabye ko umurambo we washyikirizwa MINUAR cg. Croix-Rouge ukajya gushyingurarwa i Kigali. Barabyanze. Ni amahirwe, kuko ubundi iyo bajyana iyo mirambo, ntawamenya icyo bari kuyikoresha. Naho ubu tuzi ko yashyinguwe neza muri katedrali y’i Kabgayi nyuma ya misa yavuzwe n’abapadiri benshi, n’ubu kandi ikaba ari ho ikiri (Yewe, hafashwe n’amafoto).
Icya 2 twasabye ni uko , kubera ko atari umuntu ubonetse wese ushyingura umwepiskopi, abakuru ba FPR bakohereza umuntu gushaka umwepiskopi wa Kibungo (Kibungo yari mu maboko ya FPR) akaza agashyingura bagenzi be. Ibyo nabyo barabyanze bavuga ngo abasivili ntibemerewe gukora ingendo. Icya 3 twasabye, noneho cyo bakacyemera, ni uko abepiskopi bashyingurwa muri katedrali I Kabgayi, abandi bagashyingurwa mu cyobo rusange i Gakurazo.
Ubwo ako kanya nyuma ya saa sita, bampaye ikamyoneti (itwawe n’umusore utaragimbuka) ngo njye gushaka ibikoresho byo gucukura imva na cya cyobo rusange. Naboneyeho akanya ko kwirebera n’amaso yanjye uburyo icyo kigo nari nshinzwe (philosophicum) cyari cyarangiritse no gufata ikanzu yanjye. Bukeye, kare kare mu gitondo, twacukuye imva. Muri katedrali hacukuwe imva imwe ndende y’umwepiskopi waho; ku zindi 2, twahagarariye kuri metero 1. Twibwiraga ko ari ibintu by’agateganyo, ko abepiskopi bandi bazimurwa bakajya gushyingurwa buri wese muri katedrali ye bidatinze. I Gakurazo hacukuwe icyobo rusange kirekire. Ari i Kabgayi, ari n’i Gakurazo abasirikari batonze umuronko badufasha gucukura.
Byari biteganijwe ko imihango yo gushyingura itangira i saa munani (14h00) ku wa 2, le 7/6. Misa yatinze gutangira. Yarimo indirimbo, ni njye wari uyiyoboye. Amasanduku ni yo yonyine yasohotse mu cyumba, tuyarambika hafi ya ka alitari twari twashinze ku ibaraza. Indi mirambo yo yagumye imbere mu cyumba. Natanze inyigisho yari igiye kunkoraho. Ubanza ngo batarategereje ko misa irangira kugirango bashyire abantu ku ruhande, bababaza niba ntari interahamwe kuko navuze abepiskopi bari bishwe, mvuganira Kiliziya yabeshyerwaga, hanyuma namagana ubwicanyi. Nyuma yo guhazwa, FPR yasabye ijambo. Umusirikari mukuru warifashe yavuze rwose ko ababajwe n’ibyabaye, ko ariko bagiye gushakisha ku buryo bwihutirwa ababikoze. Yavuze ko ngo ari abasore bari basanze imiryango yabo yarashize, bagatekereza ko abepiskopi ntacyo bakoze ngo bayitabare. Yongeyeho ko yari azi ko umwe muri abo basore yari yirashe kuberako yari azi ko nafatwa, azahanwa bikomeye (muri twe twari aho ariko, nta n’umwe wigeze yumva urusaku rw’isasu kuva igihe cya rya joro ritindi abacu biciwemo).
Nyuma ya misa, padiri Yohani NSENGIYUMVA yashinzwe kuyobora imihango y’ishyingura i Gakurazo. Yasabwe kumenya neza uko imirambo ikurikiranye mu cyobo rusange, kugirango mu gihe kizaza izashobore kumenyekana neza. Njye nahereyeko njya kuri katedrali n’abandi bantu gushyingura abepiskopi. Bwari bwije ku buryo twarangije gushyingura ducanye buji (amatabaza), ari nako hanze humvikana urasaku rwa za mitarayezi. Hatambutse abanyamakuru bavuga icyongereza, ariko bakora nk’aho ntacyo babonye usibye umwe wabajije utubazo 2 cg.3 twa nyirarureshwa. Ari i Kabgayi, ari n’i Gakurazo, abasirikari badufashije kuzuza igitaka mu mva. Dusubiye mu Byimana, twababajwe no gusanga inzugi zose zamenaguwe kuri paruwasi, ibintu byacu byinshi babyibye, ibindi babijugunye hasi. Nyamara hari abasirikari bari bahawe amabwiriza yo gusigara barinze paruwasi. Ntibyahagarariye aho.
Ahagana saa munani z’ijoro (ni yo saha FPR ikunze kwiciraho abantu), itsinda ry’abasirikari ryaje kutudurumbanya. Shefu waryo yitwaga KAMARAMAZA (ni bene ya mazina y’intambara abasirikari ba FPR bakunda kwiyita). Bari kumwe n’abapadiri 2 (Alegisanderi NGEZE waje kwitaba Imana mu Bugesera mu ntangiriro z’ukwezi kwa 7, n’undi nazavuga izina bibaye ngombwa). Ku bwanjye, nabonaga abo bapadiri batarumvaga ko twashoboraga kuba tugiye kwicwa. Bansabye kubakurikira. Nafashe ikanzu, nyambarira hejuru ya pijama, banshyira mu ikamyoneti imbere. Turagiye n’i Gakurazo. Afandi mukuru yinjiye mu nzu, aganira na bagenzi be cg.se n’abamukuriye. Agarutse, ambwira ko agiye kunsubiza kuri paruwasi. Nyuma rero ni bwo naje kubona ko nashoboraga kwicwa, bitari muri iryo joro gusa, ahubwo n’igihe cyose nagumye mu Rwanda : ni gute abari bafite ibigo bayobora i Kabgayi bapfuye bose hamwe na ba bepiskopi 3 njye ngasigara? Ni gute batanyishe nyuma y’ibyo navugiye mu misa yo kubashyingura?
Bukeye bwaho, haje umunyamakuru wa Radiyo-Muhabura (ya FPR), aje gutara amakuru. Bamuhaye amazina y’abishwe ariko agakomeza atsimbarara ku kintu kimwe, ngo ni kuki tutavuga ko Furere NSINGA ari we mupadiri wa 10 wishwe. Bigasa n’aho rero abantu bari muri FPR bagiraga icyo bapfana na Nsinga (ndetse n’abo mu muryango wa GASABWOYA), bari bakiriye nabi inkuru y’iyicwa ryabo.
Twumvise rero uko inkuru yaje kuvugwa kuri Radiyo-Muhabura. Bahindaguye amatariki,baravuga ngo ubwicanyi bwabaye “ejo hashize”, ni ukuvuga ku wa 2 le 7/6; izina rya Furere NSINGA ntibarivuga, ahubwo bashyiraho…iryanjye!
Vénuste LINGUYENEZA
Agashya (vendredi, 03 juin 2011 23:04)
Minisitiri Inyumba yatumije inama y’abanyarwanda muri Amerika yitabirwa n’abantu 7
Amakuru ikinyamakuru Inyenyerinews gifite, avuga ko ku itariki ya 28 Gicurasi 2011, muri Amerika minisitiri inyumba na Senateri Munyabagisha bayoboye inama yambere mu mateka y’aboyobozi b’u Rwanda yarushije izindi kwitabirwa n’abanyarwanda bacye.
Ayo makuru avuga ko mu gihe Kagame arimo gutegura urugendo azagirira muri Amerika, rukaba rufite intego yo guhura n’abanyarwanda nk’uko yabikoze mu Bubiligi, ariko kuko buri gihe ubutegetsi bwe bufitiye ubwoba abanyarwanda baba hanze, yabanjekwohereza intumwa ze kugirango zibashe kugerageza kumushakira abanyarwanda bazitabira iyo nama. Ariko nk’uko byagenze muyabereye mu Bubiligi, hakaba harimo kugeragezwa gutanga amafaranga meshi kugirango harebwe uburyo nibura haboneka bacye.
Inyumba niwe nanone wa yoboye intumwa ziri muriyo gahunda yo kugura abanyarwanda ngo babashe kwitabira inama ya Kagame.
Inyumba n’intumwa ze bashakira abanyamuryango bazitabira inama mu bukwe bwa bandi.
Ku itariki ya 28 Gicurasi, Inyumba , na Senateri Munyabagisha, n’intumwa ayoboye ziganjemo abahoze muri FDLR, bagerageje kuza muri Delton muri Amerika ahacyekwaho kuba abanyarwanda beshi bahunze ingoma ya Kagame, bagezeyo bagiye kubashakira mu Kiriziya ahari habereye ubukwe bw’umwe mu banyarwanda bwari bwitabiriwe n’abantu beshi.
Amakuru dufite avuga ko izo ntumwa za Kagame zikigera muri kiriziya, abantu bahise bakangarana,ndetse bamwe batangira gusohoka misa itarangiye, izo ntumwa nazo ngo zabonye ko zihungabanyije umutekano w’abandi, kandi ko gahunda yabo yo gushaka abazajya mu nama ya Kagame itagishobotse, bahitamo gushaka abo batumira mu nama ngo bari buhure bagategura uko bazakira Kagame.
Muri iyo nama, izo ntumwa za Kagame zakoreye muri Hotel Marriot muri Amerika kuri uwo munsi bakiva muri ubwo bukwe, niho habereye inama y’akataraboneka mu mateka y’abayobozi b’u Rwanda, kuko yitabiriwe gusa n’abantu 7 nabo bagizwe na zimwe mu ntasi za Kagame ziba aho ngaho.
Amakuru avuga ko abanyarwanda beshi bari muri icyo gice ari abayobocye ba RNC, ishyaka kugeza ubu rimaze gutera ubutegetsi bwa Kagame ikibazo mu mahanga no mu gihugu imbere, ngo ikaba ari nimwe mu mpamvu izazana Kagame kugirango agerageze gusiga ibyaha abayobozi baryo.
Umwe banyarwanda baganiriye n’ikinyamakuru Inyenyerinews utuye aho, yatubwiye ko Inyumba n’intumwa ze batahiriwe n’urugendo rwabo kuko abanyarwanda batuye aho bose bamaze kurambirwa ubutegetsi bwa Kagame, ndetse akaba ashishikariza abanyarwanda gukomeza umugambi wabo wo guhura kugirango bakomeze bitegure kwamagana Kagame kumugaragaro nk’uko batangiye kubitegura.Ngo bakaba bazahura ku itariki ya 12 Gicurasi 2011, kuri Hotel ya Hyatt i Chicago.
Charles I.


text:
Umugabo witwa Mariko Matabaro yarantumiye ngo duhurire kuri Radio Ijwi rya Rubanda maze tujye impaka ku ngingo zinyuranye. Ariko ingingo yahaga agaciro kuruta izindi ngo ni ukumbaza impamvu Uruba leprophete.fr rwaba rwaribasiye uwahoze ari Lieutenant Général Kayumba Nyamwasa. Ndifuza kugeza ku bakunzi b’urubuga leprophete.fr uko nabonye icyo kiganiro n’ibitekerezo cyanyunguye.
1. Mariko Matabaro ni muntu ki ?
Nk’uko abyivugira, Mariko Matabaro ni umugabo w’imyaka 38, ukomoka ahitwa Umutara muri iki gihe, akaba abarizwa mu gihugu cya Norvège. Yize amashuri yisumbuye mu bucungamari, yiga kaminuza mu Rwanda no mu mahanga. Akunze kwandika mu kinyamakuru gikorera ku murongo wa Interneti cyitwa Rwiza News.
Mu kuganira na we nabonye ko ari umusore ufite ikinyabupfura, udatinya kujya ahagaragara ngo avuge ibyo atekereza n’ibyo yemera. Iyi ngingo irakomeye kuko mbona ari ubutwari benshi badafite muri iki gihe, kubera ubwoba bwo kuba yenda Abanyarwanda barakanzwe cyane.
2.Ibitekerezo bye by’ingenzi
Mu by’ukuri, umuntu agerageje kuvangura ibyavuzwe, ibitekerezo Mariko Matabaro yashakaga gutambutsa muri iki kiganiro ni 4 :
(1)Ko Kayumba Nyamwasa adakwiye gutungwa agatoki, n’ubwo yaba yaratsembye imbaga y’Abanyarwanda.
Mariko atangira impaka yemeza ko leprophete.fr yakoze ikosa ryo gutangaza inyandiko ivuga ngo « Uwahoze ari Liyetona jenerali Kayumba Nyamwasa…. ». Kuri we izo mpeta za gisilikari Leta y’u Rwanda yamwambuye, ngo ziracyafite agaciro !
Twagerageje kumusobanurira ko amapeti ya gisilikari atari diplôme ishobora kugira agaciro mu bihugu byinshi, ko iyo igihugu cyaguhaye ayo mapeti kiyakwambuye uba ubaye umusivili birangiye !
Matabaro we mu guhagarara ku gitekerezo cye yageze aho yivuguruza ubwo yerekanaga ko yumva Ubutegetsi bw’igihugu cy’u Rwanda bugira ijambo rikwiye guhabwa agaciro iyo buha Kayumba amapeti gusa. Ariko igihe ubwo butegetsi bunenze imikorere ya Kayumba, bugafata icyemezo cyo kumwambura amapeti bwamuhaye, Matabaro yemeza ko iryo jambo nta gaciro rigomba guhabwa !
Ibi twibajije niba ari ukwigiza nkana cyangwa se niba ari ya maso akunda atabona neza ! Matabaro se azabe yikundira Kayumba Nyamwasa ku buryo yibagirwa na ka logique gasanzwe n’umuntu utarakandagiye mu ishuri ribanza yagira? Uwamwambitse amapeti ko ari na we wayamwambuye, urubanza ruri he ?
Ikindi cyantangaje cyane bikomeye ni ICYIZERE kidasanzwe uyu Matabaro afite mu bushobozi bwa Kayumba bwo kubohora u Rwanda n’Abanyarwanda ku ngoyi y’igitugu cya Kagame. Muri make Matabaro aragira ati :
*Kayumba ni WE WENYINE wamunga igisilikari cya FPR-Inkotanyi agihereye mu nda ,kuko ari we wacyubatse, bityo agahirika ubutegetsi bw’igitugu bwa Paul Kagame ;
*Ngo Kayumba ni we Njangwe izi gufata imbeba (Kagame!?), bityo rero ibara ryayo ntacyo ritwaye !
*Ngo Kayumba niwe wamenya gukoresha imbunda agatera Kagame,akamutsinda, akamukura ku butegetsi.
*Muri make: Ni we MUKIZA Abanyarwanda bari barategereje, imyaka ishize ikaba isaga 18 !
Igitangaje kurushaho ni uko twabajije Nyakubahwa Matabaro Mariko niba ubutumwa ari kutugezaho yarabutekerewe na Kayumba Nyamwasa, mbese akaba ari nk’umuvugizi we ! Mu kudusubiza Matabaro yahakanye yivuye inyuma kuba intumwa ya Kayumba, atwemeza ko atazi Nyamwasa, ko batarigera banavugana, habe no kuri telefone !Nyamara ibyo ntibibuza Matabaro gutangaza kuri radiyo ko gahunda ya Kayumba ari ukubohora u rwanda ku ngoyi y’ubutegetsi bw’igitugu ya Kagame.
Nyamara abumvise ibyo Nyamwasa na bagenzi be bakomeje kuvugira mu biganiro badahwema gukorana n’abantu banyuranye ,binyura kuri radio no mu bitangazamakuru, barakemanga ko GAHUNDA iriho atari ukubohoza Abanyarwanda bari ku ngoyi. Ibyo bavuga n’ibyo bakora byerekana ko Kayumba na bagenzi be bagamije kwikiza UMWANZI wabo personnel, baziranye, babyirukanye, basangiye byinshi, ibibi n’ibyiza; uwo mwanzi wabo akaba yitwa Paul Kagame. Ari nk’igitangaza kibaye , Perezida Kagame akitaba Imana uyu munsi, Kayumba na bagenzi be bakwitahukira i Rwanda BEMYE, ndabaza Matabaro niba yabakurikira ? Ese n’iyo Matabaro yabaherekeza, ibibazo by’Abanyarwanda bari ku ngoyi byaba bibonye igisubizo ?
Aha niho twahereye twanzura ko mu gusingiza UBUTWARI n’UBUBASHA butagira ingano bya Kayumba Nyamwasa , Matabaro yatwawe na ILLUSION we yita INZOZI, bityo akaba ari ibyiyumviro bye ashaka kudutsindagira ngo tubifateho ihame! Na none ariko ntitwamurenganya cyane. Iyi ndwara yo kurota ku manywa, ikunze gufata abantu benshi baciye mu bikomeye nk’ibyo twanyuzemo. Mu by’ukuri ni ikimenyetso gikomeye cy’UKWIHEBA no KURAMBIRWA ubuhungiro kigaragara ku bavandimwe batari bake. Hari ABAHUTU bihebye kugeza ubwo bumva nta wundi wabatabara uretse wa wundi wabarasiraga kubamara; wa wundi wakoreshaga kajugujugu agatsemba abakecuru, impinja n’abagore batwite iyo za Ruhengeri na Gisenyi; wa wundi wayoboye abatangatanze abaturage nk’amatungo cyangwa inyamaswa z’ishyamba ,bakabinjiza mu BUVUMO bwa Nyakinama, hanyuma akaboherezamo amabombe n’ibyuka bihumanya, yarangiza agakinga umuryango w’ubuvumo akoresheje amabuye na Sima , akajya kuri télevisiyo z’amahanga kugira ngo abwire isi yose ko we atagenzwa no kurasa abaturage agamije kubagira imfungwa , ahubwo ko arasa agamije kubamasha ngo abicire kubamara! None ibihe byaramuhindutse, nawe yageze aho arahunga agamije gukiza amagara ye bwite…. Matabaro nawe uti ndaronse, dore UMUCUNGUZI, muramenye ntihakagira umutunga n’agatoki ! Ariko Abanyarwanda twaruha ye!
3. Ko nta yindi nzira ishoboka yo gukura abanyarwanda ku ngoyi ya FPR uretse intambara.
Matabaro uko namubonye ari muri ba Banyarwanda bashaka kwiha amahoro y’umutima bihisha inyuma y’ibisubizo bidashoboka! Nyuma bakaza kuvuga bati: none se ko bidashoboka tugire dute!
Kuvuga ngo imbunda nizo zonyine zahashya Kagame akava ku butegetsi, ni INZOZI nsa n’ubunebwe mu gutekereza ! Matabaro arabivuga azi neza ko “intambara classique”, iyi yo kurundanya intwaro n’ingabo, ugahagurukira mu gihugu ugatera ikindi,idashoboka muri iki gihe ! Izo mbunda avuga ntazo afite, n’inshuti ye Kayumba ntazo itwereka !Ingabo ? Igihugu azahagurukiramo ? Ese ubundi Matabaro abwiwe n’iki ko Kayumba ateganya kurwanya icyo gisilikari yubatse (RPF) kandi ateganya ko ari cyo na we yakubakiraho ubutegetsi bwe ageze mu gihugu ?
Abahoze mu ngabo zatsinzwe nta we uzi iyo bazimiriye! N’abo twumva ngo baba Kongo nta we uzi ibibazo bafite, icyakora twumva ko buri munsi abakomanda babo bitahira i Kigali, bagiye gufasha Kagame gushinja Inzirakarengane nka Victoire Ingabire! Abo se Nibo Matabaro atezeho umukiro ?
Niko se Matabaro, ubwo ntubona ko message yawe igamije guca intege abaturage bari mu Rwanda, bamaze kurambirwa ubuja bashowemo, nyamara bakaba barunguruka bakabona ibyabaye Libiya, Tunisia, Misiri…yenda bakaba batangiye kwibwira bati natwe twishyizemo akanyabugabo tugahaguruka, twakwibohoza: ibyo abandi bagezeho ,twe byatunanira bite?
Kereka niba Matabaro yatwumvisha ukuntu Abanyarwanda bo atari abantu, bakaba ari udusimba dusuzuguritse cyane Kagame azakomeza guhonyora ubuziraherezo! Naho Kagame we n’Agatsiko ke bakaba ari indashyikirwa mu kugira intwaro za Kirimbuzi zirenze iza Mubaraki wa Misiri, iza Kadafi wa Libiya…! Icyo ni igitegekezo bwite cya Matabaro, l’avenir nous le dira!
Kuri iyi ngingo numva Abanyarwanda bakwiye guhindura imyumvire , kurema ejo hazaza h’igihugu cyabo ntibakomeze kubiharira Abasilikari b’Abicanyi bonyine ! BILAN y’ubutegetsi bw’abasilikari mu Rwanda twarayibonye : Gusogota Abatutsi b’inzirakarengane no kurimbura Abahutu ukagera n’ubwo utwika imirambo…. ! Ibyo bisubizo bya gisilikari twarabihaze, nibyo byadusenyeye igihugu, kikaba kiri uko kimeze ubu ! Igihe kirageze ngo Abasivili batekereze inzira y’amahoro, itagombye kongera kumena amaraso y’Abanyarwanda. Intambara ni inzira y’IBIGWARI n’ABICANYI. Niba dushaka ko igihugu cyacu kiva mu mwiryane kikagira amahoro , umwe mu miti yakiza u Rwanda ni uyu nguyu : abasilikari bakwiye kuva muri politiki burundu, bakayirekera ABASIVILI nk’uko bigenda mu bihugu byose byateye imbere. Maze murebe ko Abanyarwanda batazicara hamwe, bakajya impaka, nta mbunda zibasakuriza, bityo bakabona uko bakemura utwo dukimbirane twose twakomeje kuryanisha Benekanyarwanda.
4. Ko Abanyarwanda twese twagize uruhare mu bwicanyi bwabaye mu Rwanda ku buryo dukwiye kwicecekera ntihagire utunga undi agatoki.
Iki gitekerezo singitindaho, ntawe utabona ko ari cyo gikomeje guha Kagame ingufu kuko ubwe yivugira ko nta Opozisiyo y’Abicanyi ikwiye izina rya Opozisiyo ! Abicanyi bazumvikanisha bate ko bazinduwe no gukuraho undi mwicanyi ! Gukuraho Kagame ukimika Kayumba, ni Matabaro wenyine wakwemera ko hari icyiza byazanira Abanyarwanda !
Matabaro we, ugiye gutuma mvuga menshi : burya koko guhakwa igihe kirekire bisiga ibisigisigi mu mitwe y’Abantu ! Ubu koko urashaka gushuka Abanyarwanda ko nta cyo bo ubwabo bashobora kwigezaho, ngo kereka bose bemeye kongera kuba ba Kanyarengwe, bagashorera Kayumba (cyangwa akabashorera… !), ngo nibwo bazagera i SIYONI amahoro? Uratinyutse wemeza ko Abanyarwanda batarangajwe imbere n’abafite uburambe mu bwicanyi butsemba imbaga, ntaho bagera ? Urashaka kumvisha Abanyarwanda ko bo ubwabo byabananiye burundu kwisuganya ngo babe bakwibohoza ku ngoma y’igitugu n’AKARENGANE ibarembeje ? Hari umuntu w’inshuti yanjye ukunda kwivugira ngo « Sinakwanga guhakwa n’Umututsi ufite inka, ngo niruke inyuma y’uwazinyazwe ! ». Yenda arakabya muri iyi mvugo ye, ariko ntibuze ukuri. Nanjye ku giti cyanjye sinakwemera ko umuntu ambwira ngo mugurize amafaranga kugira ngo akunde ansengerere ! Dukwiye kwiyubaha, byatunanira tugapfa urw’abagabo !
Reka nsoze kuri iyi ngingo mbwira Matabaro nti: Abanyarwanda bose si abicanyi, nk’uko ashaka kubitwemeza! Ni byo koko bamwe mu Bahutu (harimo n’Abatutsi bake !) biyitaga Interahamwe nibo bakoze jenoside y’Abatutsi, babatsembera kubamara , mu gihugu hose, ngo bashaka gukemura batyo ikibazo cy’intambara ! Ku rundi ruhande, hari Inkotanyi zabaye Intagereranywa mu kurimbura Abahutu iyo za Kibeho, Byumba, Gisenyi, Ruhengeri, Bugesera…bambuka no muri Kongo , mbese aho banyuze hose basigaga bahanitse imirambo y’Abahutu ! Ntabwo ndi muri abo bicanyi. Icyaha ni gatozi. Abo bicanyi nibo bonyine Ubutabera bukwiye kubaza ibyo bakoze, abandi Banyarwanda tukikomereza urugendo. Niba Matabaro yumva ko gukingira ikibaba abicanyi, baba Abahutu cyangwa Abatutsi, ari yo nzira y’umukiro w’igihugu cyacu, njye siko mbibona, icyakora ntidukwiye kubipfa !
5. Ubwoba bw’uko leprophete.fr yaba igamije gushyigikira umunyapolitiki Faustin Twagiramungu.
Twagiramungu simutindaho. Ni umugabo uzi kwivugira. Gusa muri iyi minsi nabonye ko hari igice cy’abantu bavuga Ikinyarwanda bamwishyizemo, bikaba bigaragarira mu bitutsi bacisha muri Commentaires,ku rubuga rwacu ! Hari ibintu bitatu gusa nabivugaho :
(1)Gutukana si byiza kandi sibyo bituma igitekerezo cyawe cyumvikana. Uburenganzira bwo kuvuga icyo umuntu atekereza bugira aho bugarukira : GUTUKA abandi ni ICYAHA gihanwa n’amategeko . Niba abatukana batisubiyeho ,amaherezo bizaba ngombwa ko IBITUTSI bitongera guhita ku rubuga HYPERLINK « http://www.leprophete.fr/ » http://www.leprophete.fr. Byaba bibabaje niba Abanyarwanda bakomeje kugaragaza ko badashobora kwiyubaha, ngo batange ibitekerezo byubaka, badatukana. Abatukana bashobora no kwicana, kuko nta cyubahiro cya mugenzi wabo baba baranganwa.
(2)Niba hari abafite ibyo bashinja F.Twagiramungu, ni uburenganzira bwabo. Ariko nibatinyuke bajye ahagaragara babivuge, bareke kuvugira mu mwobo no kwihisha inyuma y’amazina ya pseudonyme. Uko mbizi F.Twagiramungu nta ngabo afite, nta gereza afite azabashyiramo ! Mumutinyira iki niba ibyo muvuga ari ukuri ? Ariko niba ari utuzimwe , udushyari n’inzango zidafite ishingiro dusanzwe tuzi mu banyarwanda, nimwicecekere , mureke kwibabariza umutima ku busa, ibyo sibyo bizahagarika F.Twagiramungu, ngo bimubuze gukora politiki . Ntasiba kubivuga.
(3) Abo bantu bafite ikibazo kuri F.Twagiramungu sinababonye mu matora ya Perezida wa repubulika yo muri 2003, kuko icyo gihe nari mu Rwanda kandi nkaba nari indorerezi y’amatora mu rwego rw’Igihugu(Komisiyo y’Abapiskopi gatolika y’Ubutabera n’Amahoro), no muri Cyangugu ku buryo bw’umwihariko !
Niba Abanyarwanda bari mu gihugu, Abahutu n’Abatutsi, barahaze amagara yabo bagatorera Twagiramungu kuba Umukuru w’igihugu, bazi neza ko bashobora kubizira, bifite icyo bishatse kuvuga. Kuba amajwi abaturage bamuhaye yaribwe, ntawe ukibijyaho impaka , na Kagame ubwe ntiyigeze abihakana.
Ntawe rero utabona ko abo bantu bishyize muri Twagiramungu, bavugira mu mfufu badashaka kujya ahabona, ari bamwe mu bari ku butegetsi muri iki gihe cyangwa ababuhozemo kera.
Abari ku butegetsi ubu batinyira F.Twagiramungu ko akiri Opposant, ko batarebye neza amaherezo yambambura ubutegetsi. Birumvikana.
Bamwe mu bahoze ku butegetsi bamufitiye ishyari . Yabaye Opposant, arwanya akarengane yabonaga icyo gihe. Gusa biragaragara ko abamwishyizemo kurusha abandi ari ba bandi bateshejwe gukora umurimo wabo bagasamarira mu nyungu zabo bwite, bakagira intege nke, bakabura ubushishozi, bakagwa mu mitego ya FPR, dore ko yo yari izi gucengera kugera no mu ngo z’Abaminisitiri no muri Q.G z’Abayobozi b’ingabo z’igihugu….Ng’uko uko Umukuru w’igihugu yarashwe nk’utagira abamurindira umutekano (Maneko zakoraga iki ? Garde présidentielle yari he ?), hanyuma abaturage b’inzirakarengane bagakererwa nk’amatungo, igihugu kigahomboka nk’ikitagira umuntu n’umwe ushyira mu gaciro wakiramira… ! Kagame n’Agatsiko ke baracyitoragurira, none dore aho bakigejeje ! Et alors ?
Ndasaba Abanyarwanda bahoze mu butegetsi bw’ihiguhu guceceka akanya gato, bakazirikana : nimwemere ibyatubayeho…MWARATSINZWE, Abanyarwanda twese TWABIHOMBERAMO ! Ni ngombwa kwakira ayo mateka n’ubwo adateye ishema. Kwigiza nkana no gushakisha ba Nyirurutwerunini (Bouc-Emissaires) begekwaho ibyangiritse, ntacyo bihindura ku ngingo y’Urubanza. Ndetse ahubwo uko njye mbibona, ibihe byarahindutse. Nihagira abakomeza gushaka kogera uburimiro ku bandi, no kwiyerurutsa kandi bazi neza ukuri : aho byapfiriye hazashyirwa ku mugaragaro, maze turebe ko imizinga itavamo imyibano. Nimureke TWOROHERANE, umwanzi ni Umwe: ni Abagize AGATSIKO karenganya Abanyarwanda. Abakagize nabo bisubiyeho, bagaca ukubiri n’ingeso z’ ubwicanyi , iterabwoba no kwikubira ibyiza by’igihugu, bakareka Abanyarwanda bakishyira bakizana, twese twabana neza mu mahoro mu Rwatubyaye. Niko mbitekereza.
Umwanzuro
Mariko Matabaro ndagushimira kuba warantumiye. Kujya impaka byungura ubwenge (Du choc des idées jaillit la lumière). Wakwemeye se tukazahura imbonankubone tukiganirira kurushaho ? Yenda hagira n’abandi basore bakwiyemeza kudusanga, impaka zubaka zikiyongera, amaherezo zikazatanga n’umusaruro! Imana igihe umugisha.
Padiri Thomas Nahimana.
Kanda hepfo aho wiyumvire:
(1) Ikiganiro cyabanje cyerekeye : la présomption d’innocence: hera ku isaha ya 30h50:
http://mixlr.com/ijwi-rya-rubanda/ijwi-rya-rubanda-kuva-kuwa-gatandatu-21042012-saa-0915-isaha-london-1015-isaha-kigali-2
(2) Ikiganiro mpaka cyakurikiye:
http://mixlr.com/ijwi-rya-rubanda/ijwi-rya-rubanda-kuva-ku-cyumweru-saa-1700-isaha-yi-london-1800-isaha-yi-kigali
mundebere (lundi, 30 avril 2012 00:44)


text:
HYPERLINK « http://www.leprophete.fr/2012/05/01/ibyo-fpr-ikwiriye-gukosora-cyangwa-gukosorwa-kwitonda-charles/ » HYPERLINK « http://www.leprophete.fr/2012/05/01/ibyo-fpr-ikwiriye-gukosora-cyangwa-gukosorwa-kwitonda-charles/ » HYPERLINK « http://www.leprophete.fr/2012/05/01/ibyo-fpr-ikwiriye-gukosora-cyangwa-gukosorwa-kwitonda-charles/ »
Buri Perezida w’u Rwanda azajya avaho ari uko yishwe ?
Kuva u Rwanda rubonye ubwigenge, rumaze gutegekwa n’abaperezida batandatu, aribo MBONYUMUTWA Dominiko, KAYIBANDA Geregori, HABYARIMANA Yuvenali, SINDIKUBWABO Tewodori, BIZIMUNGU Pasteur na KAGAME Paul. Muri abo bose, abategetse hagakorwa amatora abashyira, cyangwa abagumisha ku butegetsi ni batatu, aribo KAYIBANDA Geregori, HABYARIMANA Yuvenali na KAGAME Paul. Abo batatowe n’abaturage bayoboye inzibacyuho, ni ukuvuga ko bo nta byo twabagaya kuko batategetse igihe kigaragara,kandi nta na gahunda bari bafite igaragara.
Ariko akananiye umugabo ugira uti : “Zana ndebe wirinda kuvuga ngo zana nkurushe”. Ibyo mbivugiye ko uko ubutegetsi bwagiye busimburana mu Rwanda, nta bwagiye bugira na kimwe bushima ubwabubanjirije. Nta ngoma n’imwe y’i Rwanda yigeze yemera ko hari ibyo iyo yasimbuye yakoze neza, akaba ari nayo mpamvu, ubutegetsi bwasimburwaga ari uko buhiritswe ku ngufu. Birumvikana ko muri uko guhirika ubutegetsi ku ngufu hangirika byinshi, abantu ndetse n’ibintu.
Ku butegetsi bwa HABYARIMANA Yuvenali, najyaga numva ko hari kuri Repubulika ya kabiri, ni ukuvuga ko ubu turi kuri Repubulika ya gatatu, n’ubwo bitajya bivugwa. Njya nibaza Repubulika ya kane yo uko izajyaho, n’uko izakora. Icyampa ikazajyaho nta maraso amenetse mu Rwanda. Ariko se igundira ry’ubutegetsi rizaba ryakundiye muzehe Paul?
Tugarutse mu mateka, ingoma ya cyami niyo yategetse u Rwanda igihe kirekire. Uko twagiye tuyigishwa ndetse tuyisoma mu bitabo usanga itarategetse neza, ari nacyo cyateye imyivumbagatanyo (révolution) yo mu 1959, kuko hari igice kinini cy’Abanyarwanda cyari cyarakandamijwe. Uburyo byakozwe ngo ubwo butegetsi busimburwe nicyo cyabaye ikibazo. Ariko se hari ubundi buryo bwashobokaga? Turaza kubigarukaho.
Ku ngoma ya KAYIBANDA Geregori, ibyakozwe mu rwego rw’amajyambere ntibivugwa cyane, ariko yategetse abatutsi benshi bamaze guhunga igihugu kubera revolution yo mu 1959. Kayibanda Geregori yaje guhirikwa ku butegetsi, aza no kwicwa, bigaragaza ko kuba Perezida mu Rwanda, bivuga ko ugomba gupfa uvuye kuri uwo mwanya.
Ku ngoma ya HABYARIMANA Yuvenari yo dore ko yamaze n’igihe kitari gito, hakozwe byinshi mu rwego rw’amajyambere n’imibereho myiza ku buryo bugaragara. Hubatswe imihanda, amavuriro, hatangwa amazi meza ku baturage. Ibyiza byakozwe ni byinshi, ntitwabirondora kuko ari byo ubutegetsi buba bugomba gukorera abaturage babwo. Ku ngoma ye habayeho amahoro rwose pe. Ndibuka ko, mu bigaragara, HABYARIMANA yangaga uwitwaza ubwoko ngo arenganye abandi. Nyamara amakosa yakozwe nayo aragaragara cyane, nko gukumira abana kwiga hitwajwe iringaniza ry’uturere n’amoko. Ariko mu nkubiri y’amashyaka menshi yari amaze kuva ku izima yemeye kubikosora, ubwo nabwo ni ubutwari yagize, kwemera ikosa ryakozwe kugira ngo rikosorwe. Uburyo yavuye ku butegetsi abenshi twarabibonye biradutangaza, ndetse bamwe biratubabaza. Mbese buri Perezida mu Rwanda azajya ava ku butegetsi ari uko yishwe?
Ingoma ya FPR iriho mu Rwanda yo ntawayihimbira, kuko irahibereye, ibikorwa byayo turabibona. Ibyiza imaze gukora birahari n’ubwo akenshi tuba tunenga ibitagenda neza, mu by’ukuri ni uko tuba twifuza ko byose byagenda neza. Amajyambere ariho mu Rwanda arashimishije rwose. Abana mu mashuri, umuhanga ariga hatarebwe uwo ariwe, cyangwa aho akomoka. Ibyo ni byiza rwose kandi ni inshingano za Leta. Imihanda myiza, amazu meza ariko cyane mu mijyi. Ibibi nabyo birahari, cyane mu mibereho myiza y’abaturage, ku buryo ikibazo abantu benshi bafite, bibaza ayo majyambere ari ayande, kuko abo agenewe benshi basa nk’abatariho kubera imibereho mibi.
Iyo witegereje gahunda za Leta iyobowe na FPR, wumva inenga Leta ya HABYARIMANA n’iya KAYIBANDA gusa, ahubwo ikagaragaza ko ingoma ya cyami mu Rwanda ariyo yategetse neza. Narasesenguye neza ndeba no mubyo twize mu mateka nsanga imitegekere y’izo ngoma (FPR na CYAMI) ari imwe. FPR yaje ishimangira imitegekere twize mu mateka yo ku ngoma ya cyami. Perezida KAGAME Paul yarivugiye rwose ngo yatangiriye kuri zero. Hari mu nama y’umushyikirano avuga ko tugomba gukora vuba twihuta kuko nyuma ya 1994 twahereye ku busa. Mu kiganiro n’abanyamakuru, umwe yamweretse ko nibura hubatswe ikibuga cy’indege. Igisubizo cye cyarantagaje, ngo iyo aba we si ko yari kucyubaka. Ese koko ku ngoma ya HABYARIMANA ntacyakozwe? Ibyo byanteye kurushaho gusesengura imitegekere ya FPR.
1.AMARESHYAMUGENI SI YO AMUTUNGA KOKO.
Ubutegetsi rero bwa FPR buri mu Rwanda ubu, bukivugira mu ishyamba kuri rya jwi ryahaburaga, bwavugaga ko buzanye Demokarasi. Tumaze imyaka 18 dutegereje demokarasi twabwirwaga , amaso yaheze mu kirere! Ariko umenya demokarasi yarahinduye formule ntitwabimenya. Mbese bivuga ko kuba harabaye jenoside mu Rwanda, nta demokarasi duteze kugeraho? Abakoze jenoside bari guhanwa, n’abandi bazahanwe, ariko abatarayikoze babone uburenganzira bwabo.
Umutekano wo ngira ngo buri wese yavuga uko abyumva. Hari abawufite n’abawubuze. Ibimenyetso biragaragara. Ese imbunda duhora tubona ku mihanda n’abana b’u Rwanda batagoheka, ntibitwereka ko kugira ngo tubone amahoro n’umutekano bisesuye biri kure? Mbese hari igihe ziriya mbunda tubona buri munsi mu migi no mu giturage, zizajya mu bigo bya gisirikare? Biragoye kuri leta ya FPR, kuko imitegekere mibi, kwikubira ibyiza by’igihugu, bituma bahorana impungenge no gutinya cyane ko abaturage benshi bakandamijwe batishimye, bazagera aho bakivumbura.
2.ARIKO SE FPR IZAVA KU BUTEGETSI ?
Iyo wumvise rimwe na rimwe uko abategetsi ba FPR bishongora, umenya batekereza ko bazategeka u Rwanda kugeza ku mpera y’isi. Ibyo ahari byari kuzashoboka iyo baba bategeka neza, kuko Imana yabiha umugisha. Ariko ibivugwa sibyo bikorwa. Mu mwiherero w’abayobozi bakuru, baherutse kwiga uburyo hajya hatangwa serivise nziza. Twe rero tuba mu Rwanda duhita tubyumva neza. Iyo mu nama nk’iriya higwa icyitwa serivise nziza, murumva namwe izitangwa uko zimeze. Ngo imiyoborere myiza, ahaa!!! Bana b’u Rwanda gutsinda intambara nyabyo, bizagaragazwa n’imbunda zitakizerera mu baturage, ahubwo buri wese akishyira akizana mu gihugu cye.
3.IBIKWIRIYE GUKOSORWA NGO AMAJYAMBERE N’AMAHORO ARAMBYE BIGERWEHO.
Hari ibintu bikwiriye gukosorwa, kugira ngo FPR izasige amateka meza ndetse n’umurage mwiza i Rwanda, kuko niba bidakosotse ibyiza yashoboye kugeza ku banyarwanda bishobora kuzaba imfabusa, bikazakosorwa n’abazayobora Repubulika ya 4.
a.Leta iriho iyobowe na FPR nifungure urubuga rwa politiki, demokarasi n’amahame yayo bihabwe intebe, ubutegetsi butangwe n’abaturage, nta gitugu, kandi abe aribo bukorera.
b.Habeho itandukana ry’inzego z’ubutegetsi (separation des pouvoirs)
c.Amategeko n’amabwiriza ashyirwaho bikorwe mu nyungu za buri munyarwanda.
d.Leta nireke gukorera ubugome abaturage (aha cyane ni urwego rwa Police n’inzego z’ubutegetsi byishyiriraho amabwiriza yo guhutaza abantu, kwishongora n’ibihano bigendereye gukenesha abaturage bacibwa amafaranga y’ikirenga).
Abaturage benshi bajya bibaza niba u Rwanda rukiri urwabo cyangwa niba bararwambuwe! Hari n’abajya bibaza niba abategeka u Rwanda ubu ari abanyarwanda cyangwa niba ari abanyamahanga bitewe n’imitegekere, hatagira ureba amoko. Nigeze kugera kuri “traffic police”, ishami rya polisi rishinzwe ibinyabiziga byo mu mihanda muri uyu mwaka wa 2012, i Kigali ahari kwa KABUGA, ndumirwa. Hari umuyobozi umwe wa polisi nasanze mu biro, mubaza ku bihano bimwe bikabije bihabwa abatwaye ibinyabiziga, ndetse n’amabwiriza amwe adafututse y’ubugome bukorerwa abatwaye ibinyabiziga. Yarambwiye ngo mu Rwanda ahubwo batanga ibihano bito. Ampa urugero rwo muri Japon , ngo kimwe mu bihano batanga: baca F agera kuri 2.500.000 ( ubaze mu manyarwanda) y’amande ku muntu babonye atwaye ikinyabiziga adafite uruhushya rwo kugitwara. Ati mu Rwanda twari dukwiye kubaca nka 1.000.000. Ibaze nawe kugereranya u Rwanda na Japon! Sinshyigikiye abanyamakosa ariko u Rwanda rwigereranywa n’ibihugu nka Japon cyangwa ubudage mu bukungu ! Icyo gihe nahabonye abamotari benshi bari kurira ngo moto zabo zifunzwe ukwezi kandi barishyuye amande baciwe. Nyabune ubwo bugome mubereke.
e.Ibyakozwe n’abakubanjirije byiza nibishimwe, ibibi bikosorwe. Niba kandi ingeso mbi yo kuvuga abategetsi babanje idaciwe mu Rwanda, FPR nayo ntikababazwe n’uko hari ababona ibibi ikora byonyine.
f.Kureka politiki y’ikinyoma.
g.Hagororwe uwagomye gusa, nk’uko Byumvuhore yabiririmbye.
h.Abize ubumenyi bwabo mu gifaransa nabo nibahabwe akazi nk’abize mu cyongereza. Niba kandi igifaransa cyaraciwe, hatangwe igihe runaka cyo kwiga icyongereza.
i.Abanyeshuri batsindiye kujya muri kaminuza bahabwe amafaranga ya bourses na Leta. Avaho kubera iki mu gihe hari abari guhembwa ay’ikirenga yo gukoresha mu murengwe.
j.Ubutegetsi bureke kurandura imyaka y’abaturage mu mirima. Niba hari igikenewe mu rwego rw’ubuhinzi, abaturage bigishwe, aho kwicishwa inzara n’abatunze ibya mirenge. Kandi bwibuke ko abantu basagurira amasoko ari uko bariye bagahembuka. Abaturage nibicwa n’inzara bagashira kubera gahunda y’igihingwa kimwe abaturage batihitiyemo, FPR izunguka iki ?
k.Itegeko risoresha ubutaka rikwiye kuvaho.
l.Itegeko ku ngengabitekerezo naryo rikwiye kuvaho.
l.N’utundi …
4.UKWIRIYE KUYOBORA U RWANDA NINDE?
Iyo nitegereje ubutegetsi buriho ubu mu Rwanda, binyereka ko ubutegetsi bwa cyami butashoboraga kwemera amatora mu buryo busesuye. Ibi mbivugira ko ubutegetsi bwa cyami bwari bwubakiye ku kinyoma kivuga ko umwami yavukanaga imbuto. Uwo mwami akagira ubutegetsi bwose mu maboko ye akica agakiza. Nicyo cyatumye buhirikwa nabi, habanje kuba imyivumbagatanyo. Ngira ngo uwavuga ko ubu FPR izemera ko amatora aba mu bwisanzure yaba arota. Nyamara ibyo bikozwe nk’i Burundi nibura twaba turi gutera intambwe aho ubona abahoze ari abaperezida barenga bane bicaye mu gihugu, ndetse bari muri sénat.
Ndifuza ko uwazayobora u Rwanda mu bihe biri imbere, yazibuka gushima ibyo ubutegetsi bwamubanjirije bwagezeho byiza, kandi akarenga inyungu z’amoko n’uturere, akareba ubushobozi bwa buri wese, abantu bagafatwa kimwe. Ndifuza kandi ko hazatotwa itegeko-nshinga rizamara nk’imyaka ijana, uretse iryo dufite bahindura uko bwije n’uko bukeye kandi tubeshywa ko ryatowe n’abaturage.
Umwanzuro
Manda ya Paul Kagame izarangira mu 2017. Itegeko nshinga riramutse ryubahirijwe ntiyakongera kuba umukandida. Uwo Imana yateguriye kuzayobora ingoma ya Repubulika ya 4 mu Rwanda arebe amakosa agomba kuzakosora mu maguru mashya. Ikibereye abanyarwanda ntibakiyobewe, uretse kubyirengagiza no guhigana ubutwari bituma bamwe bumva ko ibyiza by’igihugu ari umwihariko wabo.
Gutekereza ko ubutegetsi uzaburaga umwana ubyara cyangwa inshuti yawe, nabyo ni ibitekerezo bishaje dukwiye kuvamo, niba tureba ejo hazaza heza h’igihugu cyacu, uzabikora atyo azaba ahemukiye uwo azikoreza uwo mutwaro. Uzabikosora nawe Imana izabimufashemo, nzamusabira ku Mana azabe intwali akiri muzima.
Kwitonda Charles
Gitarama


text:
Baciye ukubiri n’agataro n’uburaya kubera inkunga ya SFR
Yanditswe na Sezibera Anselme
Uzamukunda Claire avuga ko amaze kwiteza imbere akoresheje amaboko ye, bitandukanye na mbere aho yaryaga ari uko abonanye n’umuhisi n’umugenzi mu buraya yakoraga.
Yabwiye Imvaho Nshya ati “Mu by’ukuri gukora uburaya sinabigiyemo mbikunze” ubwo yasobanuraga iby’ubuzima bwo kwicuruza yabayemo, n’uburyo yaje kubuvamo.
Ati “Ntibyari binamfasheho. Ninjiyemo mfite imyaka 18 y’amavuko nyuma y’uko ndangije amashuri abanza nkabura amafaranga y’ishuri yo gukomeza amashuri kandi ndi n’imfubyi.”
Uyu mukobwa w’imyaka 28, avuga ko uburaya atari umwuga yakwifuriza uwo akunda gukora kuko abawukora ngo hari n’ubwo aryamana n’umugabo ntamwishyure akaba yanamukubita. Ati “Narahohoterwaga kugira ngo ndebe ko naramuka, abakiriya bakanyambura sinishyurwe kandi ngasanga bitanteza imbere kuko nari mu kiciro cya mbere cy’ubudehe”.
Uzamukunda ni umwe mu bagize koperative “Ingoro Ihuza Ababyeyi” ibumba amatafari n’amategura mu Mudugudu wa Mukoni, Akagari ka Cyarwa, Umurenge wa Tumba muri Huye. Ni koperative ihuriyemo ababaga mu buzima bwo kwicuruza, abacuruza agataro, n’abapfakazi bahuriza ku kuba mbere yo kujya muri iyi koperative bari babayeho mu buzima buteye agahinda.
Mukashyaka Liberata uyobora iyo koperative, avuga ko ibyo bamaze kugeraho byagizwemo uruhare runini n’inkunga bahawe n’umuryango wa SFR (Strive Foundation Rwanda).
SFR yabubakiye ifuru babumbiramo amatafari, ibubakira hangari (inzu banikamo), ibubakira umuhanda ugera aho ifuru iri, ndetse ibaha amashanyarazi akomoka ku mirasire y’izuba.
SFR ubusanzwe ifasha abatishoboye by’umwihariko abana b’imfubyi n’abagore babayeho nabi, ikabafasha kwiteza imbere bivana mu bukene mu turere 13 ikoreramo mu gihugu.
Umunyamabanga Mukuru wa SFR, Ruzibiza Leopord, avuga ko bafashije abatishoboye muri koperative 2 z’abagore harimo imwe ibumba amatafari, ari yo Uzamukunda abarizwamo. Uzamukunda avuga ko yaje kuva mu buraya yinjira muri iyo koperative mu 2012 kandi ikamwinjiriza buri kwezi nk’amafaranga 30 000.
Iyi koperative avuga ko yamufashije kugura itungo, kubona igitenge, yaguze isambu ahingamo ndetse yabashije no kugura inzu kandi afite abana 2 n’umugabo.
Mukashyaka Liberata uyobora iyo koperative (Ingoro Ihuza ababyeyi), atangaza ko bubakiye abanyamuryango babo 12 amazu yo kubamo bahereye ku bari bababaye kurusha abandi.
Ashishikariza abakora uburaya kubuvamo bagashaka ibindi bakora birimo kwibumbira mu makoperative, kuko uburaya ari akazi kabi gashyira mu kaga ugakora n’abana abyariramo.
SFR yabahaye inkunga bahereyeho, ni umuryango nyarwanda utegamiye kuri Leta kandi udaharanira inyungu, washinzwe mu 2003 ukaba ufite ikicaro mu Karere ka Gasabo
Umuhuzabikorwa wa SFR Ndayisaba B. Faustin, avuga ko uwo muryango uteza imbere uburezi mu bikorwa birimo amarerero y’inshuke (ECDs) agera kuri 30. Ku rundi ruhande uyu muryango ufasha abana 1508 b’imfubyi bo mu mashuri abanza, abo mu yisumbuye n’abiga imyuga.
Ndayisaba aragira ati: “Dufasha abana 442, mu mashuri abanza, 339 mu mashuri yisumbuye y’uburezi bw’ibanze, abandi 102 biga bacumbikiwe na 190 biga bataha. Tukanafasha 450 biga imyuga”.
Intego ya SFR, ubusanzwe ni ukugira uruhare mu gushyira mu bikorwa gahunda za Leta zigamije iterambere rirambye no kuvana abatishoboye mu bukene.


text:
Imyumvire shingiro
Ubuhanzi ntibubereyeho kudagadura abantu gusa, ahubwo ni n’uburyo bwo gutambutsa ubutumwa bukarushaho gucengera ubwenge n’imitima by’ababwumva.
Uko nta muntu utarira cyangwa ngo aseke, ni nako nta muntu utagirwaho ingaruka n’ubutumwa butanzwe mu gihangano iki n’iki. Akenshi iyo twumvise indirimbo tukayikunda, idusigaramo ku buryo nyuma y’imyaka mirongo itatu tuba tukiyiririmba kandi twibuka amagambo yayo (ubutumwa bwayo).
Mu myaka yabanjirije Jenoside yakorewe abatutsi, bamwe mu bahanzi b’indirimbo bahisemo gukoresha indirimbo zabo, bashishikariza abanyarwanda kwanga bagenzi babo. Zimwe mu ndirimbo zahimbwaga zigaca ku maradiyo icyo gihe, ku buryo bwumvikana zashishikarizaga abahutu kwica abatutsi.
Reka tuvuge nk’indirimbo y’impuzamugambi (urubyiruko rwa CDR) muri mitingi, yavugaga ngo : « Ishyaka ni CDR ndagatora mama, umwanzi wacu ni umwe ni umututsi ». Hari indi nyikirizo interahamwe zakoreshaga cyane muri Jenoside rwagati : « Yee tubatsembatsembe, yee tubatsembatsembe »
Indirimbo yatangiraga ikiganiro cya CDR kuri Radio Rwanda, yari irimo amagambo agira ati : « … Abahutu turi maso, CDR kaze neza »
Muzika yari yarahindutse nk’ikiyobyabwenge (drogue) gishishikariza abahutu kwica abatutsi.
Niba rero ubuhanzi bwarabaye igikoresho cyo kwica ikiremwamuntu mu Rwanda no kwica igihugu muri rusange, abahanzi bo mu Rwanda rushya bakwiye kumva ko bafite inshingano yo gukoresha ubuhanzi bwabo mu gutanga ubutumwa burema umuntu mushya, uzira urwango n’ubwicanyi, ubuhanzi bwubaka mu gihugu cyacu, indangagaciro z’Amahoro n’Ubwiyunge, Ubutagoma n’agaciro nyako ka muntu.
Ngiyo inshingano ya Fondation KMP. Tuzakoresha ubuhanzi bwose bushoboka, kugira ngo dutange ubutumwa bwubaka Amahoro, Ubwiyunge, Ubutagoma n’Agaciro nyako ka muntu mu Rwanda


text:
Padiri Ubald Rugirangoga umaze imyaka irenga 33 yarihaye Imana aho kuri ubu yari Umupadiri muri Diyoseze ya Cyangugu ariko agakunda kuba ari no mu bindi bice by’igihugu ategerejwe n’abantu benshi ngo abasengere, yitabye Imana mu rukerera rwo kuri uyu wa Gatanu tariki ya 08 Mutarama 2021.
Ni nyuma y’aho mu mpera z’ukwezi k’Ukwakira 2020, ari bwo hamenyekanye ko yanduye COVID-19, ariko akaza kurwara akayikira agasigarana ububwayi bw’ibihaha yari arwayiye muri Leta Zunze Ubumwe z’Amerika (USA) biherereye muri Leta ya Utah.
Yavukiye ahahoze ari muri Perefegitura ya Cyangugu (mu Ntara y’Iburengerazuba), Komini ya Karengera muri Segiteri ya Rwabidege muri Paroisse ya Mwezi. Hari muri Gashyantare 1955.
Yize amashuri abanza i Rwabidege kuva 1962 kugera 1968. Ayisumbuye yayigiye mu Iseminari Nto yitiriwe Mutagatifu Piyo wa cumi i Nyundo kugera mu 1973 aho yaje kwirukanwa azira ubwoko bwe, ajya kuyakomereza i Burundi.
Yagarutse mu Rwanda mu mwaka wa 1978, aza gukomeza mu iseminari nkuru ya Nyakibanda. Yahawe isakaramentu ry’Ubusaseridoti tariki ya 22 Nyakanga 1984, abuherwa i Mwezi.
Mu buhamya bwe yavugaga ko yabaye Padiri kuko yumvise ijwi rimusaba kwigisha urukundo mu Rwanda, ubuhamya bwe bushingira ahaninini ku buryo yarokotse Jenoside yakorewe Abatutsi ariko benshi mu muryango we barimo na nyina bakicwa.
Se umubyara, we ngo yishwe mbere ahagana mu mwaka wa 1970 azira ko yari Umututsi. Akiriho yavuye benshi ibikomere batewe na Jenoside yakorewe Abatutsi akenshi binyuze mu buhamya no gusengera ababaga bafite ibibazo bitandukanye bakomora kuri Jenoside.
Mu mwaka wa 2015 Padiri Ubald yagizwe umurinzi w’igihango kubera uruhare yagize mu gutangiza gahunda y’Ubumwe n’Ubwiyunge yatangije muri Paruwasi ya Mushaka, ikaba yarabyaye imbuto nyinshi mu baturage ndetse inarenga imbibi igera no mu zindi Paruwasi.
Abakirisitu Gatolika Benshi batanga ubuhamya bw’uburyo abo atakijije ibikomere byo ku mutima yabakijije n’iby’umubiri binyuze mu isengesho.


text:
ISOMO RYA 12
Wakora iki ngo wegere Imana?
1. Ese Imana yumva amasengesho yose?
Yehova atumirira abantu b’ingeri zose kumwegera binyuze mu isengesho (Zaburi 65:2). Ariko kandi, ntiyumva cyangwa ngo yemere amasengesho yose. Urugero, amasengesho y’umugabo ufata nabi umugore we ashobora kutayumva (1 Petero 3:7). Nanone igihe Abisirayeli binangiraga bagakomeza gukora ibibi, Imana yanze kumva amasengesho yabo. Mu by’ukuri isengesho ni impano ihebuje Imana yaduhaye. Icyakora, iyo abantu bakoze ibyaha bikomeye bihannye, Imana yumva amasengesho yabo.—Soma muri Yesaya 1:15; 55:7.
Reba videwo ivuga ngo: “Ese Imana yumva amasengesho yose?”
2. Twagombye gusenga dute?
Isengesho ni kimwe mu bigize gahunda yo kuyoboka Imana, bityo Yehova, Umuremyi wacu, ni we wenyine twagombye gusenga (Matayo 4:10; 6:9). Nanone kubera ko tudatunganye, twagombye gusenga mu izina rya Yesu kuko yadupfiriye kugira ngo tubabarirwe ibyaha byacu (Yohana 14:6). Yehova ntashaka ko tumusenga dusubiramo amasengesho twafashe mu mutwe cyangwa yanditse, ahubwo ashaka ko tumusenga tubivanye ku mutima.—Soma muri Matayo 6:7; Abafilipi 4:6, 7.
Umuremyi wacu ashobora no kumva amasengesho avuzwe bucece (1 Samweli 1:12, 13). Ashaka ko tumusenga buri gihe, urugero nko mu gitondo cyangwa nijoro, mu gihe tugiye kurya ndetse no mu gihe duhanganye n’ibibazo.—Soma muri Zaburi 55:22; Matayo 15:36.
3. Kuki Abakristo bateranira hamwe?
Kwegera Imana ntibyoroshye kuko tubana n’abantu batayizera kandi batemera isezerano ryayo ry’uko hazabaho isi irangwa n’amahoro (2 Timoteyo 3:1, 4; 2 Petero 3:3, 13). Ni yo mpamvu tuba dukeneye guteranira hamwe n’abo duhuje ukwizera, kandi na bo baba badukeneye.—Soma mu Baheburayo 10:24, 25.
Nugirana ubucuti n’abantu bakunda Imana bizagufasha kuyegera. Amateraniro y’Abahamya ba Yehova atuma duterwa inkunga n’ukwizera kwa bagenzi bacu.—Soma mu Baroma 1:11, 12.
4. Wakora iki ngo wegere Imana?
Ushobora kwegera Yehova ufata umwanya wo gutekereza ku byo wiga mu Ijambo rye. Jya utekereza ku mirimo ye, inama ze n’amasezerano ye. Gusenga no gufata umwanya wo gutekereza, bituma turushaho guha agaciro urukundo rw’Imana n’ubwenge bwayo.—Soma muri Yosuwa 1:8; Zaburi 1:1-3.
Niwizera Imana kandi ukayiringira, ni bwo uzashobora kuyegera. Icyakora, ukwizera ni nk’ikinyabuzima gikeneye kugaburirwa. Ugomba gukomeza kubaka ukwizera kwawe buri gihe, usuzuma aho gushingiye.—Soma muri Matayo 4:4; Abaheburayo 11:1, 6.
5. Kwegera Imana bizakugirira akahe kamaro?
Yehova yita ku bamukunda. Ashobora kubarinda ikintu cyose gishobora gutuma batakaza ukwizera kwabo n’ibyiringiro by’ubuzima bw’iteka (Zaburi 91:1, 2, 7-10). Aduha umuburo wo kwirinda ibyashyira ubuzima bwacu mu kaga cyangwa bikatuvutsa ibyishimo. Yehova atwereka icyo twakora kugira ngo tugire imibereho myiza.—Soma muri Zaburi 73:27, 28; Yakobo 4:4, 8.


text:
Mu kiganiro yavuze ko abayeho nabi bitewe n’uko ubu asigaye yikodeshereza nyuma y’aho ababyeyi be bamuhaye akato bakamwirukana.
Uyu mwana avuga ko yatewe inda n’umusore uvuka mu Karere ka Rubavu wari waje gutemberera i Kigali, ku buryo bimutera agahinda cyane, kuko umwana we atigeze amenya se.
Yemeza ko kugira ngo uwo musore amutere inda, yamushukishije inzoga bituma baryamana atabyiteguye.
Ati “Njye twarahuye mvuye kuvoma ambwira ko ankunda ansaba kuzamusura, ubwo hashize iminsi njyayo ari kunywa inzoga bita nguvu, ampaho ndayanga noneho arampendahenda ndemera, nibwo nabaye nk’utaye ubwenge nza gushiduka yabirangije.”
Akomeza avuga akimenya ko atwite yatangiye kugira ubwoba, abibwiye ababyeyi be baramwirukana.
Ati “Nkibura imihango nahise menya ko yanteye inda mbibwira mu rugo, ariko papa ahita anyirukana njya kwa mushiki we na we angurira mituweli gusa, ahita anyirukana ngo ntazigisha abana be ingeso mbi.”
Kuva ubwo yatangiye kuba mu buzima bubi cyane, bituma ajya mu buraya kugira ngo ajye abona ikimutunga we n’umwana we.
Yavuze ko n’ubwo yicuruza, abikora atabikunze ahubwo ari ukugira ngo abone amafaranga yo kwishyura inzu n’ayo guhahisha kuko umwana we akeneye byinshi kandi akiri muto.
Uyu mukobwa umaze kuzuza imyaka 18, arasaba abagiraneza kumufasha kugira ngo ave mu buraya yagiyemo atabigambiriye.
Impuzamiryango yita ku Burenganzira bwa Muntu, CLADHO, igira inama ababyeyi yo kudatererana abana babo bazizwa ko batwaye inda imburagihe, ahubwo bakababa hafi kugira ngo badahura n’ibindi bibazo byinshi kurushaho.
Mugahinda kenshi n’akababaro.
src: igihe